Aalborg Håndbold tager afsked med stregspilleren Benjamin Jakobsen efter fire sæsoner. Det oplyser klubben på sin hjemmeside . - Vi har gennem den seneste sæson haft en løbende dialog med Benjamin, hvor han i jagten på mere spilletid har givet udtryk for et ønske om at skifte til en ny klub i udlandet. Det ønske har vi naturligvis valgt at efterkomme, og på Benjamins vegne glæder vi os derfor over de nye udfordringer, der venter, fortæller Aalborg Håndbolds administrerende direktør Jan Larsen. Føler sig stadig rustet Benjamin Jakobsen kom til Aalborg Håndbold i 2019 fra Skjern Håndbold og har i løbet af de fire seneste sæsoner optrådt 197 gange i den rød-hvide trøje med 244 scoringer til følge. - Jeg har haft fire gode år i klubben, hvor jeg har opnået nogle af karrierens største højdepunkter indtil videre, men jeg har også haft et ønske om mere spilletid, ligesom jeg også gerne vil prøve kræfter med håndbolden i en udenlandsk klub, hvilket jeg nu får mulighed for, udtaler stregspilleren selv. Benjamin Jakobsen skifter Nordens Paris ud med Sporting CP, men selvom klubben nu mister en - bogstavelig - stærk spiller, så ser det ikke ud til, at Jan Larsen gemmer en ny i ærmet. - Trods afgangen føler vi os stadig rigtig godt rustet på stregspiller-positionen med sommerens tilgang af Simon Hald, ligesom vi naturligvis fortsat har vores anfører René Antonsen og Jesper Nielsen i truppen, lyder det fra direktøren.

Opsummering:
Benjamin Jakobsen skifter til Sporting CP.